Nnotagi tshaka e e magale mabedi
Tiriso ya nnotagi ke tshaka e e magale mabedi ka gore sengwe le sengwe se motho a se dirang a le mo kgatelelong ya diritibatsi e ka mo tsenya mo diphatseng. Tiriso botlhaswa ya nnotagi e ama maitsholo ga mmogo le botsogo jwa motho. Se se builwe ke Kgosi Captain Bagatiseng wa Mmaphashalala, mo phuthegong ya kgotla kwa Mmaphashalala mo kgaolong-potlana ya Mahalapye bosheng. A re diritibatsi le nnotagi ke bolwetse mo motseng wa gagwe, a tlatsa ka gore diritibatsi tse di dirisiwang thata mo Mmaphashalala ke motokwane le go nwa bojalwa phetelela. O tswelela a tlhalosa fa se, se tshwenya fela thata,mme a kopa batsadi go kgalema bana ba bone ga mmogo le go tla ka ditharabololo tsa sennela ruri. Kgosi a re maduo a nnotagi ke a a seng monate gotlhelele,jaaka go baka bolwetse jwa tlhaloganyo le dikotsi tsa tsela tse di bakang dintsho le dikgobalo tse di masisi magareng ga tse dingwe. A re batho ba ba dirisang diritibatsi le bojalwa ba tshabelelwa ke go dira melato e tshwana ya kgokgontsho mo malwapeng,ditlhapa le dipolaano. O tswelela a tlhalosa gore motokwane o gogelwa fela mo pontsheng mo malatsing a gompieno,a tlatsa ka gore bogologolo o ne o gogelwa kwa ntle ga motse mo sephiring. “Malatsi a ke mokgabo go ja motokwane,”a tlhalosa. A re se se utlwisang botlhoko le go feta ke gore malatsi a le bomme le bone ba ja motokwane. Ka go rialo a re o ipotsa gore fa bomme le bone ba inaakantse le nnotagi jaana a mme bana ba tlaa godisiwa sentle ga mmogo le gone go tlhokomelwa sentle. A re o eletsa gore puso e oketse dikatlholo tsa batho ba ba tshwarwang ka motokwane,a tlatsa ka gore tsa gompieno di kwatlase fela thata ke ka moo batho ba tsweletseng ka go dirisa diritibatsi. O boletse fa puso e dirisa madi a mantsi thata mo go alafeng bolwetse jwa tlhaloganyo jo bo itiretsweng kabomo ka ntlha ya tiriso ditagi. Mo go tse dingwe, a re diritibatsi le nnotagi di rotloetsa kanamo ya malwetse a a tshwanang le mogare wa HIV/AIDS ka fa motho wa teng a di jele go nna thata go ka laola maikutlo ka nako ya tlhakanelo dikobo. O tsweletse a kgothatsa batho go emisa go kopanya bojalwa le kalafi e ba e fiwang ke ba bongaka, a bo a tlatsa ka gore seo se le borai. Kgosi Captain Bagatiseng o ne a kopa batho go tsaya botsogo jwa bone ka tlhwaafalo,mme ba emise motokwane le bojalwa.